Ο **Ανδρέας Φιλίππου** είναι Ελληνοκύπριος Καθηγητής Πανεπιστημίου και πολιτικός. Διετέλεσε Υπουργός Παιδείας μεταξύ 1988-1990 και βουλευτής στην Εκλογική Περιφέρεια Λευκωσίας την περίοδο 1991-2001.

Βιογραφικά στοιχεία
-------------------

Ο Ανδρέας Φιλίππου γεννήθηκε στην Κατωκοπιά το 1944. Ομιλεί, πέρα από την ελληνική, την αγγλική γλώσσα. Απέκτησε πτυχίο μαθηματικών από το Εθνικό και Καποδιστριακό Πανεπιστήμιο Αθηνών. Στη συνέχεια απέκτησε μεταπτυχιακό στη στατιστική και διδακτορικό στη στατιστική από το Πανεπιστήμιο Ουισκόνσιν-Μάντισον.

Την περίοδο 1968-1980 δίδαξε στο Πανεπιστήμιο Ουισκόνσιν-Μάντισον, στο Πανεπιστήμιο του Τέξας, στο Πανεπιστήμιο Πατρών και στο Αμερικανικό Πανεπιστήμιο της Βηρυτού. Την περίοδο 1980-2011 διετέλεσε καθηγητής Πιθανοτήτων και Στατιστικής στο Πανεπιστήμιο Πατρών (με άδεια απουσίας χωρίς αποδοχές όταν είχε κρατικό αξίωμα). Την περίοδο 1983-1986 διετέλεσε αντιπρύτανης στο Πανεπιστήμιο Πατρών. Ακόμη, διετέλεσε πρόεδρος του Τμήματος Μαθηματικών του ίδιου πανεπιστημίου. Από το 2012 είναι Ομότιμος Καθηγητής Πιθανοτήτων και Στατιστικής του Πανεπιστημίου Πατρών.

Επιπλέον, διετέλεσε πρόεδρος του Συμβουλίου του ΤΕΙ Λαμίας (2012-2014), αναπληρωτής πρόεδρος της Ελληνικής Αεροπορικής Βιομηχανίας, μέλος της Ελληνικής Στατιστικής Αρχής (μετά από ομόφωνη απόφαση της Βουλής των Ελλήνων) και μέλος του Εφοριακού Συμβουλίου της Κύπρου. Έχει πλούσιο ερευνητικό έργο στις Πιθανότητες και την Μαθηματική Στατιστική. Πέντε διδάκτορες του έγιναν πανεπιστημιακοί καθηγητές. Έχει αρχίσει τον θεσμό των διεθνών συνεδρίων για τους Αριθμούς Φιμπονάτσι και τις Εφαρμογές τους.

Είναι επίτιμος πρόεδρος της Κυπριακής Μαθηματικής Εταιρείας και ιδρυτικό μέλος του Αντιναρκωτικού Συνδέσμου Κύπρου.

Είναι νυμφευμένος με την Αθηνά Φιλίππου και έχει 3 κόρες.

Πολιτική διαδρομή
-----------------

Κατά τη διάρκεια των σπουδών του στην Ελλάδα και την Αμερική ήταν στέλεχος της Νεολαίας του Γεωργίου Παπανδρέου και του Πανελλήνιου Απελευθερωτικού Κινήματος του Ανδρέα Παπανδρέου. Διετέλεσε πρόεδρος του συλλόγου των Φοιτητών της Φυσικομαθηματικής Σχολής του Πανεπιστημίου Αθηνών, αντιπρόεδρος της Γενικής Συνέλευσης της Εθνικής Φοιτητικής Ένωσης Κυπρίων και πρόεδρος του Διεθνούς Ομίλου του Πανεπιστημίου του Ουισκόνσιν. Το 1964, όταν η Τουρκία απειλούσε να εισβάλει στην Κύπρο, ο Ανδρέας Φιλίππου διέκοψε τις σπουδές του, εκπαιδεύτηκε στη Χαλκίδα και πήγε εθελοντής στην Κύπρο μαζί με άλλους Κύπριους φοιτητές. Το 1972 διέκοψε την εκπόνηση της διδακτορικής του διατριβής στις ΗΠΑ και εξετέλεσε με επιτυχία ειδική αντιστασιακή αποστολή που του ανέθεσε ο Ανδρέας Παπανδρέου. Τον Μάιο του 1974, ενώ επιχειρούσε να εισέλθει εκ νέου στην Ελλάδα, συνελήφθη στο αεροδρόμιο Αθηνών και απελάθηκε από τη χούντα στην Κύπρο με το επόμενο αεροπλάνο ως persona non grata. Αμέσως μετά από την πτώση της χούντας πήγε στο Πανεπιστήμιο Πατρών όπου είχε μετακληθεί ως Επισκέπτης Καθηγητής.

Στις 28 Φεβρουαρίου 1988 διορίστηκε Υπουργός Παιδείας στην κυβέρνηση Γιώργου Βασιλείου, θέση στην οποία παρέμεινε μέχρι τις 3 Μαΐου 1990. Στη διάρκεια της θητείας του ιδρύθηκε το Πανεπιστήμιο Κύπρου. Διετέλεσε πρόεδρος της Προπαρασκευαστικής Επιτροπής για την ίδρυση του Πανεπιστημίου Κύπρου και ο πρώτος πρόεδρος της Προσωρινής Διοικούσας Επιτροπής του.

Στις βουλευτικές εκλογές του 1991 εξελέγη βουλευτής στην Εκλογική Περιφέρεια Λευκωσίας συνεργαζόμενος ως Νέες Δυνάμεις με το ΑΚΕΛ για την ΣΤ΄ Κοινοβουλευτική Περίοδο. Επανεξελέγη στις βουλευτικές εκλογές του 1996 για την Ζ΄ Κοινοβουλευτική Περίοδο. Τον Απρίλιο του 2000 αποχώρησε από την κοινοβουλευτική ομάδα του ΑΚΕΛ-Αριστερά-Νέες Δυνάμεις. Συνέχισε για λίγο ως ανεξάρτητος βουλευτής. Τον Ιούνιο του 2000 εντάχθηκε στην κοινοβουλευτική ομάδα της ΕΔΕΚ. Ως βουλευτής, διετέλεσε μέλος του Συμβουλίου της Διακοινοβουλευτικής Ένωσης και μέλος της Μικτής Κοινοβουλευτικής Επιτροπής Κύπρου - Ευρωπαϊκής Ένωσης. Επιπλέον, με δική του πρόταση νόμου ιδρύθηκε το Ίδρυμα Κρατικών Υποτροφιών Κύπρου.

Το 2017 ανέλαβε, εθελοντικά και προσωρινά, Κ.Ο.Γ. στο Κ.Σ. ΕΔΕΚ. Συμμετέχει στο Πολιτικό Γραφείο του κόμματος.

Τιμητικές διακρίσεις
--------------------

Ο Ανδρέας Φιλίππου τιμήθηκε με το παράσημο Μεγάλου Ταξιάρχη του Τάγματος της Αξίας της Ιταλικής Δημοκρατίας.

Παραπομπές
----------

1. 1 2 3  «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 248. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
2. 1 2 3 4  «Φιλίππου Ανδρέας». *www.polignosi.com*. Αρχειοθετήθηκε από το πρωτότυπο στις 31 Μαρτίου 2020. Ανακτήθηκε στις 31 Μαρτίου 2020.
3. 1 2 3 4 5 6 7 8 9  «Ανδρέας Φιλίππου, Πρώην Υπουργός Παιδείας και Πολιτισμού». *www.moec.gov.cy*. Υπουργείο Παιδείας, Πολιτισμού, Αθλητισμού και Νεολαίας (Κύπρος). Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
4. 1 2 3 4 5 6 7 8 9 10 11 12 13 14 15 16  «Καθηγητής Ανδρέας Φιλίππου». *thalis.math.upatras.gr*. Πανεπιστήμιο Πατρών. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
5. ↑  «Κατάλογος Ονομάτων Υπουργών και Υφυπουργών από την Ανακήρυξη της Δημοκρατίας». *www.cm.gov.cy*. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
6. ↑  «Εκλογές 19ης Μαΐου 1991». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
7. 1 2 3 4  «Εκλογές 26ης Μαΐου 1996». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
8. ↑  «Ο Αντρέας Φιλίππου ο νέος οργανωτικός της ΕΔΕΚ». *Kathimerini.com.cy*. Η Καθημερινή. 26 Ιανουαρίου 2017. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
9. ↑  «ΜΕΛΗ ΠΟΛΙΤΙΚΟΥ ΓΡΑΦΕΙΟΥ». Κίνημα Σοσιαλδημοκρατών-Ε.Δ.Ε.Κ. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.

Πηγές
-----

* «Καθηγητής Ανδρέας Φιλίππου». *thalis.math.upatras.gr*. Πανεπιστήμιο Πατρών. Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
* «Ανδρέας Φιλίππου, Πρώην Υπουργός Παιδείας και Πολιτισμού». *www.moec.gov.cy*. Υπουργείο Παιδείας, Πολιτισμού, Αθλητισμού και Νεολαίας (Κύπρος). Αρχειοθετήθηκε από το πρωτότυπο στις 27 Ιουλίου 2019. Ανακτήθηκε στις 27 Ιουλίου 2019.
* «Φιλίππου Ανδρέας». *www.polignosi.com*. Αρχειοθετήθηκε από το πρωτότυπο στις 31 Μαρτίου 2020. Ανακτήθηκε στις 31 Μαρτίου 2020.
* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 248. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.

| Πολιτικά αξιώματα
 |
| --- |
| ΠροκάτοχοςΑνδρέας Χριστοφίδης | **Υπουργός Παιδείας**28 Φεβρουαρίου 1988 – 3 Μαΐου 1990 | ΔιάδοχοςΧριστόφορος Χριστοφίδης |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 43288574
* LCCN: n85243787
* ISNI: 0000 0001 1630 4736
* ORCID: 0000-0001-7430-6115
* SUDOC: 083567461
* CiNii: DA00225419

 |

 |